ലാബുകള് നോക്കുകുത്തി എപ്പോള് വരും ടെക്നിഷ്യന്മാര് ? കോഴിക്കോട്: കുടുംബാരോഗ്യ കേന്ദ്രങ്ങളില് മെഡിക്കല് ലാബ് ടെക്നിഷ്യന്മാരുടെ നിയമനം വൈകുമ്ബോള് കൊവിഡ് പ്രതിരോധ പ്രവര്ത്തനവും താളം തെറ്റുന്നു. പിടിവിടാതെ കൊവിഡ് വ്യാപനം തുടരുമ്ബോള് ആര്.ടി.പി.സി.ആര്, ആന്റിജന് ടെസ്റ്റുകള് നടത്തുന്നവരുടെ എണ്ണവും കൂടിയിട്ടുണ്ട്. അതേസമയം, ലാബുകളിലാവട്ടെ ആവശ്യത്തിന് ടെക്നിഷ്യന്മാരില്ല. ഇത് പരിശോധനയെന്ന പോലെ റിസല്റ്റും വെെകാനിടയാക്കുകയാണ്. സംസ്ഥാനത്തെ മൂന്നൂറില്പരം വരുന്ന കുടുംബാരോഗ്യ കേന്ദ്രങ്ങളില് നല്ലൊരു പങ്കിലും ലാബ് ടെക്നിഷ്യന് തസ്തിക ഒഴിഞ്ഞുകിടക്കുകയാണ്. കോഴിക്കോട് ജില്ലയില് അഴിയൂര്, ചോറോട്, മണിയൂര്, പുറമേരി, വേളം, കുണ്ടതോട്, തൂണേരി, പെരുമണ്ണാമുഴി, ചങ്ങരോത്ത്, ആവള, കൂത്താളി, അത്തോളി, കായണ്ണ, കൂരാച്ചുണ്ട്, നടുവണ്ണൂര്, പനങ്ങാട്, കക്കയം, വയലട, എരമംഗലം, ചൂലൂര്, പെരുവയല്, കിഴക്കോത്ത്, മാവൂര്, കാരശേരി, കോടഞ്ചേരി, കൊടിയത്തൂര്, കൂടരഞ്ഞി, തിരുവമ്ബാടി, കാക്കൂര്, കുരുവട്ടൂര്, കൊളത്തൂര്, ചാലിയം, നല്ലളം എന്നിവിടങ്ങളിലെ കുടുംബാരോഗ്യ കേന്ദ്രങ്ങളില് ഇനിയും ലാബ് ടെക്നിഷ്യന്മാരെ നിയമിച്ചിട്ടില്ല. ഇവിടങ്ങളിലെല്ലാം താത്കാലികക്കാരാണുള്ളത്. കുറഞ്ഞ വേതനത്തില് ജോലി ചെയ്യുന്നവരില് മിക്കവരും മറ്റിടങ്ങളില് നല്ല ജോലി കിട്ടുന്നതോടെ വിട്ടുപോവുകയാണ്. സാമൂഹികാരോഗ്യകേന്ദ്രങ്ങളില് ചുരുങ്ങിയത് 2 ലാബ് ടെക്നീഷ്യന്മാരെ നിയമിക്കണമെന്ന് 2008 നവംബര് ആറിന് ഇറക്കിയ ഉത്തരവിലുണ്ട്. എന്നാല്, പലയിടത്തും ഒരാള് മാത്രമേയുള്ളൂ. ഇതുകാരണം ലാബിന്റെ പ്രവര്ത്തനം ഉച്ചയോടെ നിറുത്തുകയാണ്. മിക്കയിടത്തും ആശുപത്രി വികസന സമിതി താത്കാലികമായി നിയമിക്കുന്ന ടെക്നിഷ്യനെ വെച്ചാണ് ലാബിന്റെ പ്രവര്ത്തനം ഉന്തിനീക്കുന്നത്. കുടുംബാരോഗ്യ കേന്ദ്രങ്ങളിലും ജില്ലാ, താലൂക്ക് ആശുപത്രികളിലുമായി സംസ്ഥാനതലത്തില് 1445 ലാബ് ടെക്നിഷ്യന്മാര് മാത്രമാണുള്ളത്. പുതുതായി 1200 തസ്തിക സൃഷ്ടിക്കാന് തീരുമാനമെടുത്തെങ്കിലും പിന്നീട് ഒന്നുമുണ്ടായില്ല. ചിലയിടങ്ങളില് ലക്ഷങ്ങള് മുടക്കി ആധുനിക സൗകര്യങ്ങളോടെയുള്ള ലബോറട്ടറി സ്ഥാപിച്ചിട്ടുണ്ട്. പക്ഷേ, ടെക്നിഷ്യന്മാരില്ലാത്തതിനാല് ഈ സജ്ജീകരണങ്ങളെല്ലാം വെറുതെ. പതിവായി ഉപയോഗിച്ചില്ലെങ്കില് ഉപകരണങ്ങള് മിക്കതും നശിക്കുമെന്ന് അധികൃതര് തന്നെ പറയുന്നു